Document ID: 32000D0693

Απόφαση της Επιτροπής
της 25ης Οκτωβρίου 2000
σχετικά με την απόσυρση των στοιχείων αναφοράς του προτύπου ΕΝ 703 "Γεωργικά μηχανήματα - Μηχανές κοπής ενσιρωμένων κτηνοτροφών - Ασφάλεια" από τον κατάλογο των στοιχείων των προτύπων που δημοσιεύονται στο πλαίσιο της εφαρμογής της οδηγίας 98/37/ΕΚ
[κοινοποιηθείσα υπό τον αριθμό Ε(2000) 3104]
(Κείμενο που παρουσιάζει ενδιαφέρον για τον ΕΟΧ)
(2000/693/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/37/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την προσέγγιση της νομοθεσίας των κρατών μελών σχετικά με τις μηχανές(1), όπως τροτοποιήθηκε από την οδηγία 98/79/ΕΚ(2), και ιδίως το άρθρο 6 παράγραφος 1,
τη γνώμη της επιτροπής που ιδρύθηκε σύμφωνα με την οδηγία 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση διαδικασίας πληροφόρησης στον τομέα των τεχνικών προτύπων και κανονισμών(3),
Εκτιμώντας τα ακόλουθα:
(1) Στο άρθρο 2 της τροποποιημένης οδηγίας 98/37/ΕΚ προβλέπεται ότι οι μηχανές μπορούν να διατεθούν στην αγορά και να τεθούν σε λειτουργία μόνον εάν δεν θέτουν σε κίνδυνο την ασφάλεια και την υγεία των προσώπων και, ενδεχομένως, των κατοικίδιων ζώων ή των αγαθών, όταν είναι εγκατεστημένες και συντηρούνται κατάλληλα και χρησιμοποιούνται σύμφωνα με τον προορισμό τους.
(2) Μηχανές που πληρούν εναρμονισμένα πρότυπα των οποίων τα στοιχεία αναφοράς έχουν δημοσιευθεί στην Επίσημη Εφημερίδα των Ευρωπαϊκών Κοινοτήτων θεωρείται ότι πληρούν τις βασικές απαιτήσεις ασφαλείας και υγείας που προβλέπονται στο άρθρο 3 της τροποποιημένης οδηγίας 98/37/ΕΚ.
(3) Τα κράτη μέλη δημοσιεύουν τα στοιχεία αναφοράς των εθνικών προτύπων που αποτελούν μεταγραφή των εναρμονισμένων προτύπων.
(4) Τα στοιχεία αναφοράς του εναρμονισμένου προτύπου ΕΝ 703:1995 "Γεωργικά μηχανήματα - Μηχανές κοπής ενσιρωμένων κτηνοτροφών - Ασφάλεια" δημοσιεύθηκαν στην Επίσημη Εφημερίδα των Ευρωπαϊκών Κοινοτήτων, C 229 της 8ης Αυγούστου 1996, στο πλαίσιο της εφαρμογής της τροποποιημενης οδηγίας 98/37/ΕΚ.
(5) Προς το παρόν, το πρότυπο αυτό εξακολουθεί να αποτελεί τεκμήριο συμμόρφωσης.
(6) Η Ιταλία διαπίστωσε ότι συνέβησαν πολλά ατυχήματα στο έδαφός της κατά τη χρήση μηχανών κοπής ενσιρωμένων κτηνοτροφών κατασκευασμένων σύμφωνα με το πρότυπο ΕΝ 703. Κατά συνέπεια, η Ιταλία εκτίμησε ότι το πρότυπο αυτό δεν πληροί τις βασικές απαιτήσεις ασφαλείας και υγείας της οδηγίας και ότι τα στοιχεία αναφοράς του προτύπου θα πρέπει να αποσυρθούν από τη δημοσίευση στην Επίσημη Εφημερίδα των Ευρωπαϊκών Κοινοτήτων, ώστε να μην αποτελεί πλέον τεκμήριο συμμόρφωσης προς την οδηγία.
(7) Η τεχνική επιτροπή CEN/TC 144 εξέτασε το πρόβλημα και άρχισε ένα πρόγραμμα αναθεώρησης του προτύπου αυτού. Ενόψει των σημαντικών δυσκολιών που αντιμετώπισε κατά την αναθεώρηση αυτή, συμπέρανε ότι θα απαιτηθεί διάστημα πολλών ετών για την κύρωση του αναθεωρημένου προτύπου.
(8) Λαμβάνοντας υπόψη αυτή την προβλεπόμενη καθυστέρηση, προτείνεται να αποσυρθούν αμέσως τα στοιχεία αναφοράς του προτύπου αυτού, για να αποφευχθεί η μελλοντική του χρησιμοποίηση ως εναρμονισμένου προτύπου,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα στοιχεία αναφοράς του προτύπου ΕΝ 703 "Γεωργικά μηχανήματα - Μηχανές κοπής ενσιρωμένων κτηνοτροφών - Ασφάλεια" αποσύρονται από τη δημοσίευση στην Επίσημη Εφημερίδα των Ευρωπαϊκών Κοινοτήτων. Κατά συνέπεια, η χρησιμοποίηση του προτύπου αυτού δεν αποτελεί πλέον τεκμήριο συμμόρφωσης προς τις βασικές απαιτήσεις ασφαλείας και υγείας που προβλέπονται στο άρθρο 3 της τροποποιημένης οδηγίας 98/37/ΕΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Οκτωβρίου 2000.

Labels: 7
3
15
6